Дрога за дизайнери ли? | Бинар
Вече и малките деца знаят, че дизайнерски наркотици съществуват и са масово разпространени. И, да – не ги използват (само) дизайнери. Защо се случва това и, както би се изразил някой колега, има ли то почва у нас?
Дизайнерската дрога е термин, въведен след началото на века. Става въпрос за наркотиците, създадени (или продавани, ако вече са съществували) така, че да заобиколят съществуващите закони. Специалистите наркопроизводители съумяват да постигнат това обикновено чрез промяна на молекулярната структура на вече съществуващи наркотици в различни граници.
Този симпатичен процес резултира в създаване на съвсем различни химични структури, които имат същите ефекти като традиционна дрога. Логичен е въпросът дали е възможно на същия принцип да се създадат и „дизайнерски лекарства“. И отговорът е: да. Това се случва чрез промяна на молекулата на веществото така, че да се заобиколи закона за патентното право, или чрез запазване на молекулата на активното вещество, но с промяна на останалите около него.
Според мониторингов доклад за 2016 г. в Европа има над 180 вида дизайнерска дрога. Именно те са водещи на световния пазар от десетилетие, а от 3-4 години са залели и родните „легални“ дилъри, които ги предлагат свободно. И понеже някой ще каже, че тук липсва конкретика, нека се съсредоточим върху т.нар. „синтетичен канабис“, познат още и като „билката“. Нека не става объркване заради честото използване на английското herb като синоним на марихуана – тук говорим за нещ съвсем друго, което обаче пак се пуши, а специалисти твърдят, че ефектът ѝ може да наподоби дори този на хероина, без вредата върху организма да е в такива размери. Някои от редовно употребяващите „билката“ халюцинират, други припадат, имат бели петна, стават сънливи, завалят думи както при употреба на алкохол.
Друго любопитно вещество, което използват полулегално много потребители, се нарича SmokeXXXX и може да се открие в свободна продажба на няколко места в страната. На опаковката на SmokeXXXX описанието го определя като „екзотична подправка, която освобождава силен отпускащ аромат при изгаряне“, а на български език дефиницията е „ароматен тамян“.
За постигане на ефект като този от употреба на популярния наркотик екстази във въпросните „специализирани“ магазини препоръчват марката б. На опаковката им пише на английски, че са предназначени за стимулиране растежа на листната маса и на кореновата система на теменужки и папрати, като е уточнено, че продуктът не трябва да бъде употребяван по никакъв начин от хора.
Най-важното: аз лично, ние от Бинар, ние от БНР ви съветваме категорично никога да не опитвате дизайнерска дрога. Митовате, че тези вещества са значително по-безвредни и едва ли не получавате само ефекта без дефекта, са именно това – мит. Както се досещате, тези вещества са непредвидими и никой не знае какво може да очаква след употребата им. Дори използвалият дизайнерска дрога (или някой присъстващ) да съумее да се обади при необходимост в Бърза помощ, медиците трудно ще могат да реагират, защото няма да са наясно какво именно е поел като съединение в организма си пациентът – невинаги „съставките“ са точно описани на опаковката, отново с цел измама спрямо законите за употреба и разпространение на наркотици.
Имайте предвид още нещо: дилърите на тези „позволени“ вещества в училищата не са съмнителни чичковци, а съученици на вашите деца или техни батковци и какички от по-горен клас. Позволете си да сте мнителни. Позволете си детето ви да е живо.